PAGE  
2
ועדת החוקה, חוק ומשפט
23/07/2013

הכנסת התשע-עשרה
נוסח לא מתוקן

מושב ראשון
<פרוטוקול מס' 45>
מישיבת ועדת החוקה, חוק ומשפט
יום שלישי, ט"ז באב התשע"ג (23 ביולי 2013), שעה 11:00
<סדר היום:>
<הצעת חוק לתיקון פקודת הנישואין והגירושין (רישום) (מס' 3) (אזורי רישום לנישואין של בני זוג יהודים), התשע"ב-2012, של חה"כ איתן כבל (פ/3579) – הכנה לקריאה שניה ושלישית>
נכחו:

<חברי הוועדה:> 
דוד רותם – היו"ר
שולי מועלם-רפאלי

אורי מקלב

אלעזר שטרן
איתן כבל
<מוזמנים:> 
	אילנה מזרחי
	–
	עוזרת ליועץ המשפטי, המשרד לשירותי דת

	פרץ סגל
	–
	יעוץ וחקיקה, משרד המשפטים

	שמעון יעקבי
	–
	יועץ משפטי לבתי הדין הרבניים, הנהלת בתי הדין הרבניים

	שמרית גולן
	–
	עו"ד, ייעוץ וחקיקה, משרד המשפטים

	חזקיהו סאמין
	–
	מנהל תחום נישואין ורבניים, המשרד לשירותי דת


<ייעוץ משפטי: >
סיגל קוגוט
<מנהל/ת הוועדה:>
דורית ואג
<רישום פרלמנטרי:>
אתי אפלבוים
<הצעת חוק לתיקון פקודת הנישואין והגירושין (רישום) (מס' 3) (אזורי רישום לנישואין של בני זוג יהודים), התשע"ב-2012>, של חה"כ איתן כבל (פ/3579) – הכנה לקריאה שניה ושלישית

<היו"ר דוד רותם:>
אני פותח את ישיבת ועדת החוקה, חוק ומשפט. על סדר-היום: הצעת חוק לתיקון פקודת הנישואין והגירושין (רישום)(מס' 3) (אזורי רישום לנישואין של בני זוג יהודים), התשע"ב-2012. 
אלעזר, אתה מוכן להתחיל לקרוא את החוק?

<אלעזר שטרן (יועץ משפטי):>
אני אקרא את מה שעבר רציפות אל מול הנוסח שהצענו. הצענו איזה נוסח ויש למשרד המשפטים קצת הערות לנוסח. 

הנוסח שהצענו בעקבות הדברים שנאמרו בדיון הקודם בוועדה על-ידי חברי הוועדה. בניגוד למה שעבר רציפות, היתה גם הסכמה של נציג הממשלה ושל מרבית חברי הוועדה, שבניגוד למה שעבר קריאה  ראשונה ועבר רציפות, שזה לא יוגבל אך ורק לאותה רשימה של 14 רשימות מקומות אלא שבעצם זה יהיה בכל הארץ.  

<שמעון יעקבי:>
סליחה, היתה הסכמה של הממשלה? למה אני לא יודע?
<אלעזר שטרן (יועץ משפטי):>
זה מה שנמסר לי. 

<היו"ר דוד רותם:>
אתה הממשלה?

<שמעון יעקבי:>
אני מנציגי הממשלה?
<אלעזר שטרן (יועץ משפטי):>
לי נמסר מנציגי הממשלה שכן. 

<אורי מקלב:>
ועדת השרים דנה על זה והחליטה?

<שמעון יעקבי:>
צר לי, צר לי. 
<אלעזר שטרן  (יועץ משפטי):>
אראל גולדברג מסר לי שזאת עמדת הממשלה. 

<שמעון יעקבי:>
אני לא מכיר החלטה של הממשלה. 

<אלעזר שטרן (יועץ משפטי):>
אני לא יכול לפתור את הבעיה שלכם בפנים. 

<היו"ר דוד רותם:>
פרץ, אתה יודע משהו?

<שמעון יעקבי:>
אני לא מכיר. 

<פרץ סגל:>
אני לא הייתי בדיון הקודם ואני לא יודע. 
<שמעון יעקבי:>
זאת לא החלטה של ועדת שרים לענייני חקיקה. 

<היו"ר דוד רותם:>
אז לא. 

<שמעון יעקבי:>
אז צריך להביא את זה בפני ועדת שרים לחקיקה. 

<היו"ר דוד רותם:>
לא צריך להביא שום דבר בפני ועדת שרים לחקיקה. אנחנו ריבונים לחוקק. 

<שמעון יעקבי:>
אולי נשאל את נציג משרד המשפטים. אני חושב שזה עניין עקרוני. 

<פרץ סגל:>
אני חושב שכשנגיע להצעה אפשר יהיה ללבן את זה. נתחיל מהרישה. 
<שמעון יעקבי:>
מדובר על 14 לכל הארץ אבל יש לנו כ-130 לשכות של מועצות דתיות. 
<היו"ר דוד רותם:>
בכלל צריך לצמצם את הכול, גם את בתי הדין הרבניים. 

אלעזר, תקרא. 

<אלעזר שטרן (יועץ משפטי):>
אני אקריא נוסח. למשרד המשפטים יש הערות לתיקונים ושינויים. 

"הצעת חוק לתיקון פקודת הנישואין והגירושין (רישום)(מס' 3) (אזורי רישום לנישואין של בני זוג יהודים), התשע"ב-2012. 

הוספת סעיף 3א

1. בפקודת הנישואין והגירושין (רישום), אחרי סעיף 3 יבוא:

"מקום רישום נישואין של בני זוג יהודים

3א.
בני זוג יהודים המבקשים להינשא רשאים להירשם לנישואין אצל כל רשות רושמת המוסמכת לרשום בני זוג יהודים לנישואין ללא קשר למקום מגוריהם". 
<אילנה מזרחי:>
בדיון הקודם ביקשנו לעשות הוראת תחילה ל-1 לספטמבר. אני הבנתי שלא היתה התנגדות לדבר הזה ואני רואה שזה לא מופיע פה. 
<אלעזר שטרן (יועץ משפטי):>
נכון. 
<פרץ סגל:>
אני רוצה להתייחס לנוסח. צריך להבחין בין רישום לקראת הנישואין לבין רישום לפי הפקודה של הרשות הרושמת. ההצעה למעשה עוסקת ברישום לקראת הנישואין ולכן הסעיף צריך להיות ראשית "מקום רישום לנישואין ולא של הנישואין". 
שנית, המיקום צריך להיות סעיף 2א, לפני השלב של הרב שעורך את הנישואין והוא רושם אותם, שהוא הרשות הרושמת.

בהתאם לכך צריך לשנות את מספור הסעיף ל-2א, את המינוח בכותרת השוליים צריך לשנות "למקום רישום לנישואין של בני זוג יהודים". להוסיף את המילה "יהודים" כי הרי זה עוסק רק ביהודים ובכותרת השוליים כרגע אין בה את המילה.  

<היו"ר דוד רותם:>
למה אתה מתחיל? תכף חבר הכנסת אלעזר שטרן יבקש שזה יחול על כולם. 
<פרץ סגל:>
אני מדבר כרגע על הנוסח כפי שעבר בכנסת הקודמת.

<היו"ר דוד רותם:>
יש שני נוסחים שעברו בכנסת הקודמת, יש גם את ההצעה של עתניאל שנלר. 

<פרץ סגל:>
אני מתכוון להצעה שקיבלה רציפות וזאת ההצעה של חבר הכנסת כבל. 

<היו"ר דוד רותם:>
קודם דאג הרב יעקובי שזה לא עבר בוועדת השרים. ההצעה של עתניאל שנלר עברה בוועדת שרים ואושרה. 

<שמעון יעקבי:>
ההצעה של שנלר היתה הרבה יותר מפורטת. אני רוצה להזכיר שגם בדיון הקודם וגם בכנסת הקודמת עסקנו בהרחבה במספר נושאים שעלו תוך כדי הדיונים יחד עם היועץ המשפטי לכנסת, עוד כשזה היה בוועדת הפנים. יש נוסחים שהייעוץ המשפטי נתן  - - -  

<איתן כבל:>
אין בעיה לקחת אותה ולחדש אותה. 

<היו"ר דוד רותם:>
למה אתה מתערב כשאתה לא צריך?

<איתן כבל:>
אתה צודק, יש דברים שאני מודה בהם. 

<שמעון יעקבי:>
חבר הכנסת כבל, על-פי בקשתך שלחתי לך מייל והתייחסתי בו לשתי נקודות שעלו בישיבה הקודמת. 

<פרץ סגל:>
הערה שנייה נוגעת לשאלה של לשכת רישום הנישואין. אין בחקיקה לשכת רישום הנישואין. חוק הרבנות הראשית קובע שהרבנות הראשית יכולה לתת כשירות לרב לכהן כרושם נישואין ויכולה למנות רושמי נישואין מבין הרבנים שקיבלו את הכשירות. בהתאם לכך צריך להתאים גם את הנוסח של החוק הזה לחוק הרבנות הראשית. כלומר, מי שרוצה להירשם לנישואין - - - 
<היו"ר דוד רותם:>
למה אתה כל פעם מפיל אותי לפחים האלה? אני צריך לעשות משהו עם חוק הרבנות הראשית. אני רוצה לבטל את החוק הזה. 

<פרץ סגל:>
אני לא נגד ואני לא בעד אבל כרגע המצב החוקי. כאשר מדובר במצב החוקי, הרי שהנוסח צריך להתאים למצב החוק, כלומר, שהוא צריך להירשם אצל אותו רב שקיבל מינוי לפי סעיף 2(6) לחוק הרבנות הראשית. כל הנושא של לשכות בכלל איננו עולה מאיזה חוק. אם רוצים, אפשר ליצור  עכשיו בחוק לשכות, אבל גם בתקנות הוראות הנוהל של הרבנות הראשית מדובר כקיצור רב מורשה לאותו רב שקיבל את הכשירות לפי סעיף 2(6) לחוק הרבנות הראשית. אני מניח ששם יש אי דיוק בהוראות הנוהל כי הכוונה לאותו רב שקיבל את המינוי. זאת כבר שאלה. אני מניח שהכוונה פה שרק הרב שקיבל את המינוי לרושם נישואין לפי 2(6), הוא זה שאפשר יהיה לפנות אליו.
לגבי הסיפא, נראה לי שאם מוסיפים בכל מקום, בלי קשר למגורים שלהם ומקום עריכת הנישואין. זה מובן מאליו, אם אפשר להירשם אצל כל רב שקיבל מינוי אז ברור שאין צורך בתוספת אבל אם רוצים, אפשר להוסיף את המילים האלה. 

<אילנה מזרחי:>
אני אבקש לציין שיש פה הבחנה. מה שמכונה בפקודה "הרשות הרושמת" הוא הרב שבעצם חותם על תעודת הנישואין, בעוד שהרישום לנישואין מתבצע אצל הפקידים במועצות הדתיות בלשכות הרישום. זאת בעצם ההבחנה שהוא ניסה לדבר עליה.
אני חושבת שבהקשר הזה, הרשות הרושמת, כפי שהיא בפקודת הנישואין והגירושין תואמת את הרשות שמונתה כרשות רושמת בחוק הרבנות הראשית. 

בעצם כאן אנחנו מבקשים להתייחס לא לרשות הרושמת ולרב שחותם אלא למי שעושה את ההליך שקודם לתעודת הנישואין בעצם, שזאת לשכת הרישום. 

באמת אין פה שום התייחסות ללשכת רישום. 

<אלעזר שטרן (יועץ משפטי):>
אתם גם מתייחסים לנוסח שעבר רציפות. 

<אילנה מזרחי:>
לא, אני מתייחסת לנוסח שלך. 

<אלעזר שטרן (יועץ משפטי):>
בנוסח שלי אין לשכת רישום. ההערה של פרץ מקובלת. 

<אילנה מזרחי:>
אתם כן כתבתם: בני זוג יהודים המבקשים להינשא רשאים להירשם לנישואין אצל כל רשות רושמת. 

<אלעזר שטרן (יועץ משפטי):>
בסדר, ההערה של פרץ מקובלת. 

<שמעון יעקבי:>
לא שמענו התייחסות של נציג משרד המשפטים לעובדה שהשינוי המהותי הזה בין 14 לשכות  - - - 
<היו"ר דוד רותם:>
לא ביקשתי מהם התייחסות לזה. 
<שמעון יעקבי:>
אני כאחד מנציגי הממשלה רוצה להבין האם יש כוונה להביא את הדברים בפני ועדת שרים לחקיקה כדי לחזור ולהתייחס לעניין. 

<היו"ר דוד רותם:>
לא, אין שום כוונה כזאת. הכוונה שלי לגמור היום. 
<אורי מקלב:>
מה עמדת משרד המשפטים?

<פרץ סגל:>
אני חושב שיש טעות בחוק. הסברתי שאין דבר כזה לשכות. 

<אורי מקלב:>
תתייחס למהות. 

<שמעון יעקבי:>
קודם דובר על 14 מקומות ועכשיו אתה מדבר על 130 מקומות. 

<פרץ סגל:>
אני לא מדבר על מקומות. 

<שמעון יעקבי:>
האם מבחינתך זה לא מצדיק הבאת הסוגיה הזאת מחדש?

<היו"ר דוד רותם:>
יעקבי, יש לי בקשה. יכול להיות שזה מצדיק ויכול להיות שלא. אני לא חייב שום דבר לוועדת השרים. 

<אורי מקלב:>
אני בכל אופן כן. 
<שמעון יעקבי:>
אני מבקש שיינתן פסק זמן כדי שאפשר יהיה להעביר את הדברים לשרת המשפטים.

<היו"ר דוד רותם:>
אני לא מתכוון לתת אף פסק זמן, אני מתכוון להצביע עוד מעט. 
<איתן כבל:>
אדוני היושב ראש. בכל הכבוד, באנו להצביע היום. כל הדברים האלה נדונו וטחנו אותם עד דק. 
<אורי מקלב:>
תודה רבה אדוני. 

אני רוצה לקצר בדבריי ולא לגולל את כל ההיסטוריה של החוקים האלה. הערת פתיחה לחבר הכנסת כבל. פעם אחת אמרת שאתה מסכים למנגנונים שהיו בחוק הקודם ואז היושב ראש משתיק אותך ואומר לך: אל תתערב, על תקלקל לי ואז אתה אומר: בסדר, טעיתי. 

<איתן כבל:>
איפה דיברתי על מנגנונים?

<אורי מקלב:>
זה היה כשאתה מסכים לקבל את ההערות של עורך דין יעקובי אתה מסכים לקבל - - - 

<איתן כבל:>
סליחה, אני פה, מה אתה מה אתה מפרשן אותי בחיי? אני לא אמרתי דבר כזה. 

<אורי מקלב:>
אני משקף את מה שאמרת.

<איתן כבל:>
אל תפרשן אותי. 

<אורי מקלב:>
אני לא רוצה להיכנס איתך לדיאלוג בעניין הזה, זה ממש לא משנה. אני כן אעיר על מה שאמרת, שהנושא הזה כבר נדון בהרחבה. אני מודיע לך שמעבר לכך שזרקתם איזו מילה בדיון הקודם שיש לכם כוונה להרחיב לכל הארץ, מעבר לזה לא היה שום דיון. יש הבדל משמעותי מאוד בין ניסוח הצעת החוק שעברה אישור רציפות להצעת החוק שאתם מנסים להביא היום, או הנוסח שהייעוץ המשפטי לוועדה מביא. 
שני חוקים היו בקדנציה הקודמת בנושא פתיחת אזור רישום נישואין. היתה הצעת חוק של חבר הכנסת שנלר שדיברה על-כך שכל הארץ נפתח לאזור רישום נישואין אחד. אבל זה הלך עם מנגנונים רחבים יותר, או מצומצמים יותר בהתחלה. כשאתה פותח אזור רישום ל-130 מקומות, אם אתה רוצה לקיים מערכת רישום נישואין אמיתית ומינימאלית, אתה חייב לתת מנגנון של סנכרון בין המקומות, בין מקום עיר המגורים, בין הרישומים לבין הרב שרשם בעבר והרב שרושם בהווה.
בהצעת החוק של שנלר יש י"ז סעיפים, חלקם מאוד ארוכים.

<היו"ר דוד רותם:>
הרב עמר והרב מצגר הסכימו לה?

<אורי מקלב:>

בוא נחכה, מחר יש בחירות לרבנות. והיה ובאמת רב צוה"ר ייבחר, יכול להיות שאני לא אביע התנגדות. 

<היו"ר דוד רותם:>
לי יש חשש שייבחר רב חרדי. 
<אורי מקלב:>
מכיוון שאתה לא מאמין במה שאתה רוצה אז בוא נחכה. אולי הרב הראשי יסכים או לא יסכים. אני חושב שבאמת יש משמעות לרב ראשי. בתקופה כזאת שאין רב ראשי מכהן ונבחר אני חושב שמן הראוי להמתין. 
גם אם לא ניכנס לעיכוב הזה. אנחנו נמצאים באילוץ של סוף מושב. לא יכול להיות דבר כזה ועושה טעות גם המציע כשאנחנו מדברים על רישום נישואין, כשכל החוק הזה הוא 3 שורות ובזה נגמר כל החוק. לא יכול להיות דבר כזה רישום. אמרנו שרק לרשום אותך כנשוי במשרד הפנים, אתה צריך להיות במקום המגורים. 

אם יש לך תעודה הרשמית ועברת את כל התהליך ואתה רוצה רק לרשום אותך בספח, לא נותנים לך ויש הגבלות של משרד הפנים. באף משרד אין דבר כזה שכל אחד יכול להירשם בכל מקום. אתה לא יכול לבחור את הרישום שלך הפורמאלי, קל וחומר כאשר רישום נישואין הוא בכלל לא פורמאלי. זה רישום שמאחוריו צריך לערוך תהליך של בדיקות ובירורים. צריכה להיות לזה מיומנות ספציפית מיוחדת ומקומית.
לכן, הצעת החוק שהרחיבה את אזור הרישום לכל הארץ נתנה מנגנונים מינימאליים והכרחיים לפתיחה של 130 מקומות. הפרוצדורה צריכה לעשות בדרך שגם אם בסופו של דבר אתה נרשם לא בעיר מגוריך וגם לא בן זוגך רשום, יש מעבר ויש תיאום בין רושמי הנישואין. במקום מגוריך נמצא מרכז רישום הנישואין שלך. או, צריכה להיות איזו מערכת מסונכרנת. 
מנגד היתה הצעת חוק פשרה שדיברה על לשכות ארציות. 

<היו"ר דוד רותם:>
פשרה של מי?

<אורי מקלב:>
פשרה פוליטית או לא פוליטית. יכול להיות שהיא היתה פשרה שנעשתה על-ידי הרבנים הראשיים.
<היו"ר דוד רותם:>
אתה יודע שבחוק של פאינה ושל איתן כבל, הרבנים הראשיים לא היו מעורבים, למזלי. 

<אורי מקלב:>
בוודאי שהמשרד לשירותי דת היה מעורב מתחילתו ועד סופו בהצעת החוק הזאת. 

<אלעזר שטרן:>
מעורבים של הרבנים הראשיים, זה חיובי או שלילי?

<היו"ר דוד רותם:>
אם אתה שואל אותי, זה שלילי לחלוטין. 

<אורי מקלב:>
מה זאת אומרת, הם אחראים על המערכת?

<אלעזר שטרן:>
אנחנו יודעים שאחד מהם עכשיו לא אחראי על כלום.

<אורי מקלב:>
מינימום מעורבות של שר שנמצא במשרד הפנים, במשרד התעסוקה או בהוצאה לפועל. 

<אלעזר שטרן:>
כשאחד מהם מנע את עצמו לקבל כל החלטה, לא בטוח שנכון להזכיר את זה שהוא עומד מאחורי זה. 

<היו"ר דוד רותם:>
זה לא זה, זה השני. 

<אורי מקלב:>
אדם מקבל הוצאה לפועל לביתו. הוא רוצה להביע התנגדות למהלך הזה. 

<היו"ר דוד רותם:>
בכל לשכה. 

<אורי מקלב:>
הוא לא יכול בכל לשכה. לאחר מנגנונים שאנחנו כאן בוועדה סידרנו את זה ופעלנו. בוודאי אתה יודע שיש לזה גיבוי. 

לכן, מי שרוצה לחוקק חוק כזה, הוא יעשה בסופו של דבר נזק למי שהוא רוצה לעזור לו. לא יעלה על הדעת שרישום נישואין יהיה בכל מקום, בכל אזור ובלי שום מנגנונים ופעולות ודברים אחרים שצריך לעשות. 

<היו"ר דוד רותם:>
זה תלוי. אם הרב הוא רב חרדי אז צריך את כל המנגנונים כי צריך לדאוג שהוא יפעל לפי ההלכה. אם זה רב של צוה"ר או דתי לאומי, אפשר לסמוך עליו. הוא יפעיל את כל הנתונים ולא צריך להכניס את זה בחוק. 

<איתן כבל:>
כבר דיברנו על זה. 

<היו"ר דוד רותם:>
אני מבקש לקרוא. 

<אלעזר שטרן (ייעוץ משפטי):>
קראתי. 

<אורי מקלב:>
אני מבקש להגיש הסתייגויות. כדי להקל עליכם, חלק מההסתייגויות מופיעות כבר בחוק של עתניאל שנלר שמדבר על מנגנונים מינימאליים. בהצעת החוק הזאת דיברו על אמצעים טכנולוגיים ומחשוביים. מצד שני, הוא גם הגיש פעולות שצריך לעשות הרב שעורך את רישום הנישואין, להעביר, לקבל אישורים ומערכת הבירורים שהוא צריך לעשות כאשר הוא רושם מישהו שהוא לא ב עירו. 
אני יכול להקריא את הדברים שאני מבקש להכניס בתוך ההסתייגות. 

<אלעזר שטרן (יועץ משפטי):>
כמובן שיצטרכו לעשות התאמות בניסוח. 

<אורי מקלב:>
אני מדבר באופן רגוע לא רק בגלל עייפות בגלל שנראה לי שהיושבים סביב השולחן הזה בכלל לא מבינים לקראת מה הם הולכים. הם לא מבינים שזה יביא לפתיחת ספר יוחסין באופן ברור. יהיו כאן שני רושמי נישואין. לא רק זה. יהיו אנשים שלא יקבלו את רישום הנישואין של הרבנות הראשית והמאגר של הרבנות הראשית היום, שהיא מקובלת על כל המגזרים. 

<שולי מועלם-רפאלי:>
כבר היום יש מקומות שלא מקבלים את הגיורים של הרבנות הראשית. 

<היו"ר דוד רותם:>
הוא צודק. מרבית אלה שלא מקבלים, זה כאלה שלא מכירים את ההלכה. הם לא יודעים שגבר ואישה שחיים יחד לא צריכים רב יותר. 
<איתן כבל:>
לגמרי. בגלל זה בגירושין, גם אם לא נישאו, צריך לעבור הליך גירושין מלא. אנחנו בעניינים, לא יצאנו מהשיעורים. 

<אורי מקלב:>
לפי מה שהוא נאם אתמול יותר טוב שלא יגיד איפה הוא למד מפני שראש הישיבה שלו היה מתהפך בקברו. בזה אני בטוח, את זה אתה גם יודע, שהוא מתהפך בקברו. הנאום הכי גרוע אתמול במליאה היה שלך. לשאת שם קדוש לשווא. אתה אפילו לא יודע את המשמעות של החוק הזה. 
<איתן כבל:>
חבר הכנסת מקלב, אתה יודע מה היתרון של הדת היהודית על דתות אחרות? שאני לא צריך מתווך. אני לא זקוק לשום מתווך. זה יתרונה של הדת. אתה יודע מתי התחילו הבעיות? כשנכנסו המתווכים. מה שאנחנו עושים פה זה לפרק את המתווכים. 
חבר הכנסת מקלב, עשה לי טובה. אתה מדבר איתי על עץ?אתם בתוככם יש לכם - - - 
<אורי מקלב:>
אתה תביא ממזרים בישראל באופן ברור מאוד. 

<איתן כבל:>
אני מביא ממזרים, טוב לדעת. 

<אורי מקלב:>
אתה תביא פסולי חיתון. 

<איתן כבל:>
אתם חוסכים בממזרים כי אתם לא מתחתנים עם שליש מהעם. 

<אלעזר שטרן:>
אתם מביאים התבוללות בעם ישראל. את זה אפשר לבדוק. 

<אורי מקלב:>
גם הרפורמים טוענים את הטענה הזאת. 

<איתן כבל:>
אולי יש לך עוד כמה דברים כדי שאני אדע מי אני. 

<היו"ר דוד רותם:>
אתה לא מרבה ממזרים בישראל כי יש לך רק בנות. 

<אורי מקלב:>
אני יכול לקצר בעניין הזה. אני רוצה לאמץ את סעיף ו', ז', ח', ט', י', יא.
<אלעזר שטרן (יועץ משפטי):>
סעיף ח', כמובן בהשמטת הנושא של מאגר המידע, זה לא רלוונטי. 

<אורי מקלב:>
אולי אין מאגר מידע ובגלל זה התעכב החוק של שנלר, אז סעיף ח' בחלקו, סעיף ט', סעיף י', סעיף יא, שבכללותו מדבר על-כך שהרב רושם הנישואים צריך להעביר הודעה לרב רושם הנישואין באזור המגורים של בני הזוג. יש מנגנון של זמן תוך כמה זמן הוא צריך לקבל תשובה, 12 יום. במידה ויש החלטה אחרת הוא צריך להעביר לרב הראשי או לאחד שממונה. זה בעצם תמצית של כל הסעיפים האלה. 

זאת הסתייגות אחת שהיא כוללת כמה וכמה סעיפים. 

ישנה עוד הסתייגות אחרת וזאת ההסתייגות שדיבר עליה עו"ד יעקבי, שרב רושם נישואין לא יעשה פרסום לעיסוקו לפי תקנות שיקבע השר.

ההסתייגות הנוספת היא שמי שיואשם בעבירה זה לא רק מי שרשם אלא גם מי שערך את הנישואין או קידם את הנושא. אני רוצה להחמיר גם עם מי שלא היה מורשה וערך את הנישואין. 

<היו"ר דוד רותם:>
אתה לא רוצה. 

<אורי מקלב:>
אני רוצה. 

<היו"ר דוד רותם:>
אני אגיד לך למה אתה לא רוצה. אין אף ראש ישיבה ואף אדמו"ר שיקבל כושר. 
<אורי מקלב:>
עם כל זה אני רוצה שמי שיערוך את הנישואין זה יהיו כאלה שקיבלו אישור. הוא עורך נישואין רק לאחר שקיבל אישור לרישום נישואין. אין היום אף ראש ישיבה – לא כפי המיתוס שלכם וכפי הדימוי שלכם, שכל אחד עושה מה שהוא רוצה. גם בעניין הזה שומרים על סדר. אנחנו יודעים את הערך. אנחנו היינו פותרים את הבעיות שלנו ברישום הנישואין גם בבעיות הייחוס. אנחנו חושבים שרוב העם בישראל רוצה לדעת שהוא מתחתן עם מישהו וכשבת או בן באים להורים שלהם ואומרים שהם רוצים להתחתן, ההורים וגם הוא עצמו רוצים לדעת עם מי הוא אמור ומה הסטטוס שלו, מה בירור היהדות שלו. את זה רוב הציבור רוצה. 
אני מעורב בתוך הציבוריות הישראלית כבר הרבה שנים ואני נתקלתי בהרבה בקשות עזרה בעניין הזה. רוב הציבור בישראל רוצה כשרות הלכתית אורטודוכסית ברישום נישואין. מה שאתם עושים בחוק הזה, אתם בעצם תביאו לכך שלא יהיה על מי לסמוך. כל מערכת רישום הנישואין תקרוס לחלוטין. 

אני מאוד הייתי מבקש ממך שתיתן לעו"ד יעקבי להתייחס או לעו"ד חזקיהו להתייחס לשאלה מה המשמעות של פתיחת אזור רישום נישואין ב-130 מוקדים בלי שיהיה איזה מנגנון שבודק ומאגד.
<היו"ר דוד רותם:>
מה המומחיות של הרב יעקבי בזה?

<אורי מקלב:>
אני חושב שהוא היה מעורב בחוק של שנלר. אני חושב ששנתיים הוא היה מעורב בחוק הזה והוא מכיר את כל ההיבטים שלו. אני חושב שהוא היה המתווך בין הרבנות הראשית, לבין משרד הדתות לבין הכנסת. אם תרשה לחזקיהו להשיב בעניין הזה - - - 

<היו"ר דוד רותם:>
לא. 

זאת ההסתייגות שלך?

<אורי מקלב:>
נתתי 3 הסתייגויות. 

<היו"ר דוד רותם:>
אני עובר להצבעה על ההסתייגויות. 

<אורי מקלב:>
אתה לא מוכן לתת לו לדבר?

<היו"ר דוד רותם:>
לא.

<אורי מקלב:>
בכל אופן, אתה הולך על מהלך דרמטי.

<שמעון יעקבי:>
אני לא מתייחס לזה. 

במסגרת ההסתייגויות יש בדעתי לפנות לשרת המשפטים על מנת שהיא תגיש הסתייגויות. 

<היו"ר דוד רותם:>
תפנה. 

<דורית ואג:>
יש פה את הנציג שלה. 

<היו"ר דוד רותם:>
יש לה פה נציג, ואם הוא רוצה אז הוא יכול להגיד שהוא יבקש הסתייגות.

<אורי מקלב:>
אני רוצה לומר מילה אחת לעו"ד פרץ. 

<היו"ר דוד רותם:>
הדאגה שלך לשרת המשפטים מעוררת התפעלות. 

<אורי מקלב:>
אני זוכר את הדברים שלך לאורך חוקים רבים. את הדבקות שלך ואיך אתה נצמד לכל שינוי ולמה שלא היה בוועדת שרים.

תראה איך פה לא אכפת לך, לא מתייחס. אתה מתייחס רק אם זה ב סעיף הזה או לא בסעיף הזה. כל העניין הזה של ועדת השרים ולהגיד שפה בכנסת ידונו בדברים שהיו לפי אישור, אתה לא אומר מילה. לא אכפת לך על אף שאומרים לך. איפה יש כנות בדבריך? האם זה יושר - - - 
<היו"ר דוד רותם:>
לא הבנתי, אתה מתחיל לתת מוסר. 

<אורי מקלב:>
לא מוסר. אני רוצה לשאול, איך ועדה אחרי ועדה, אם יש סטיה קלה, אתה מעיר על-כך, זועק על-כך, מרתיע, מתריע. עכשיו אתה לא מדבר ורק חוזר על סעיפים. יש לך הסבר לזה? אתה יודע שוועדת שרים לא נתנה אישור לזה. 
<אלעזר שטרן (יועץ משפטי):>
עקרונית צריכים למסור הסתייגויות לפני שהוועדה מצביעה. הרבה פעמים אנחנו נותנים לנציגי הממשלה את הזכות לשמור את ההסתייגות אבל בכל מקרה זה חייב להיות מוגש עד להנחת הצעת החוק על שולחן המליאה. זה חייב להיות מוגש עד שהצעת החוק מונחת. 

<שמעון יעקבי:>
אני מבקש לאפשר את זה. 

<היו"ר דוד רותם:>
אתה לא מייצג את שרת המשפטים. מי שמייצג את משרד המשפטים זה פרץ. 

<שמעון יעקבי:>
אני רוצה להזכיר לאדוני שאני חלק ממשרד המשפטים. הנהלת בתי הדין היא יחידת סמך.
<היו"ר דוד רותם:>
אדוני הוא היועץ המשפטי של בתי הדין ולא של משרד המשפטים. פרץ נמצא פה. מבחינתי, הוא מייצג את שרת המשפטים. אם הוא רוצה לרשום הסתייגות, הוא יוכל להגיש אותה. 
<אורי מקלב:>
אני רוצה לשמוע ממנו האם ועדת השרים אישרה את החוק במתכונת הזאת?

<היו"ר דוד רותם:>
היא לא אישרה, אז מה? ממתי מחייבת אותי ועדת השרים?

<אורי מקלב:>
היא לא מחייבת אותך אבל אני רוצה לשמוע האם ועדת השרים

<אלעזר שטרן:>
יש לי הסתייגות. להוסיף גם את המילה להתגייר.

<היו"ר דוד רותם:>
אני אפילו לא מעלה את זה להצבעה . 

<אלעזר שטרן:>
למה?

<אורי מקלב:>
חבר הכנסת כבל, אתה מעוניין לשמוע את העמדה?

<אלעזר שטרן:>
אני מבקש הסתייגות לדיבור. 

<דורית ואג:>
בקשת רשות דיבור זאת לא הסתייגות. 

<היו"ר דוד רותם:>
חבר הכנסת כבל לא קובע פה שום דבר. 

<אורי מקלב:>
אבל למה אתה - - - 

<היו"ר דוד רותם:>
כי אני לא רוצה. 

<אורי מקלב:>
אדוני היושב, לא היה דבר כזה שהצעת חוק שמגיעה לכאן ואתה לא נותן לאנשי המקצוע. אתה לא נותן למשרדים ממשלתיים להביע את דעתם?

<היו"ר דוד רותם:>
אני מבקש להעלות להצבעה את ההסתייגות של חבר הכנסת מקלב.

<אורי מקלב:>
ממה אתה מפחד?

<היו"ר דוד רותם:>
מי בעד ההסתייגות של חבר הכנסת מקלב?

הצבעה

בעד – 1

נגד – 4

<היו"ר דוד רותם:>
ההסתייגות נפלה, היא תעלה למליאה. 
מי בעד אישור החוק?

הצבעה

בעד – 1

נגד – 4

<היו"ר דוד רותם:>
תודה רבה. 

החוק יעלה לקריאה שנייה ושלישית. 

<אילנה מזרחי:>
כפוף לתאריך התחילה, 1.8. 
<היו"ר דוד רותם:>
פרץ, אם אתם רוצים להגיש הסתייגות, אתם יכולים להגיש הסתייגות עד מחר. 

אלעזר, אותך רשמנו לרשות דיבור. 

<שולי מועלם-רפאלי:>
אדוני היושב ראש. מר יעקבי ביקש לבדוק את העניין עם שרת המשפטים. זה גם חלק מהעניין?

<היו"ר דוד רותם:>
את זה פרץ יעשה. 

<שמעון יעקבי:>
אני מודה לאדוני על שירותי התיווך, אני יכול לעשות את זה בעצמי. 

<היו"ר דוד רותם:>
אדוני יעשה מה שהוא רוצה. 

תודה רבה, הישיבה נעולה. 

<הישיבה ננעלה בשעה 12:45.>
